Document ID: /roh_data/filtered/fineweb-2-filterrobots_roh.jsonl.gz/54298

«Eurovision Song Contest 2018»: a la tschertga da la contribuziun svizra
A partir dal 1. da settember 2017 èn musicistas e musicists interessads envidads dad inoltrar lur chanzuns per il «Eurovision Song Contest» 2018 a Portugal.
La selecziun da las chanzuns
Auturas ed auturs da chanzuns duain avair la schanza dad inoltrar lur song era senza vusch finala. Per che quai saja pussaivel metta la SRG SSR sin quest emprim stgalim sco novum il focus sin la selecziun da la chanzun. Suenter l'ultim termin d'annunzia ils 22 da settember 2017 tschernan ina giuria independenta cun var 20 commembers e la SSR las probablamain sis chanzuns per la show da decisiun naziunala. La giuria sa cumpona da persunas da la scena da musica e da las medias, da fans da l'ESC e dad aspectaturas ed aspectaturs da televisiun. Ella taidla tut ils songs inoltrads che correspundan a las reglas ed elegia en pliras rundas da discussiun e decisiun da tut las annunzias las finalistas u ils finalists. Las chanzuns na vegnan betg ad esser accessiblas a la publicitad.
L'attribuziun da las vuschs
Ils songs qualifitgads per il final, presumadamain sis en tut, vegnan empruvads cun differentas vuschs. Quai garantescha ch'ins chatta per mintga titel l'interpretaziun perfetga. Per quest motiv croda il livecheck cun quest nov modus da selecziun.
«ESC 2018 – La show da decisiun» dumengia, ils 4 da favrer 2018, sin SRF dus
Las artistas ed ils artists che han cuntanschì il final preschentan lur songs a la show en directa naziunala dumengia, ils 4 da favrer 2018. L'emissiun vegn transmessa live dal studio da televisiun Turitg naziunal. A la fin decidan per 50 pertschient il public davant la televisiun via televoting e per 50 pertschient ina giuria d'experts internaziunala tgi che duai represchentar la Svizra il 2018 al «Eurovision Song Contest» a Portugal.